Цікава, што ў павятовых Стоўбцах у 1932 годзе знаходзіўся на ўліку толькі адзін легкавы аўтамабіль Chevrolet, уладальнікам якога з’яўляўся нехта Сымон Браноўскі, што жыў па вуліцы Школьнай, д. 10. Аўтамабілем Dоdge-Brothers карысталася ўладальніца маёнтка Хатава Зоф’я Незабытоўская. Карэтка ці, як мы сёння кажам, кабрыялет маркі Ford знаходзіўся ва ўласнасці фірмы Swierk з Налібакаў. Яшчэ адзін легкавік маркі Ford быў у распараджэнні кіраўніцтва дрэваапрацоўчай фірмы Anglo-Europa, якая размяшчалася ў Новым Свержані. Уласнікамі двух невялікіх аўтобусаў маркі Chevrolet і Ford былі адпаведна жыхар Налібакаў Ян Астапкевіч і Юльян Вількоцкі з Рубяжэвічаў.